Kirjoittaja on vapaa toimittaja ja Suomen Kuvalehden avustaja.

Jos tykkää elokuvateatteri Orionista, siellä kannattaa nyt käydä. Vuonna 2018 tuo historiallinen art deco -elokuvasali, joka rakennettiin mykkäelokuvan aikaan, saattaa tyhjentyä lopullisesti.

Ironista, sillä juuri sitä ennen juhlitaan Orionin 90-vuotisjuhlaa ja Suomen elokuva-arkiston 60-vuotisjuhlaa.

Eerikinkadun upea Orion on ollut Kansallisen audiovisuaalisen instituutin ja sitä ennen sen edeltäjän Suomen elokuva-arkiston käytössä jo vuodesta 1984. Vuonna 2018 KAVIn näytökset siirtyvät uuteen Keskustakirjastoon.

Orion on tarjonnut yhden Helsingin viimeisistä perinteisistä elokuvamiljöistä. Se on toisessa päässä janalla, joka vie monisaliteatterien kliiniseen tehokkuusajatteluun. Kävijöiden rakkaudella Orionia kohtaan ei kuitenkaan ole byrokraatille väliä ja KAVIn johtaja on aktiivisesti vähätellytkin Orionia.

Orionin elokuvateatteritoiminnalle ei ole tiettävästi jatkajaa. Markkinataloudessa yhden elokuvasalin teatteri on hankala toimintamalli.

Aikaa olisi sentään vuosi.